ปูพรมล่าภาษี หารายได้เพิ่ม
สรรพากรปูพรมรีดภาษีพ่อค้าภูธรเป็นรายเซ็กเตอร์หลังสนองนโยบายรัฐจนรายได้สูญ2 แสนล้านบาท
31 ธ.ค. 2555

สรรพากรปูพรมรีดภาษีพ่อค้าภูธรเป็นรายเซ็กเตอร์หลังสนองนโยบายรัฐจนรายได้สูญ2 แสนล้านบาท          นายสาธิต รังคสิริ อธิบดีกรมสรรพากร เปิดเผยว่า กรมสรรพากรกำลังเร่งปรับปรุงกระบวนการจัดเก็บภาษีให้มีประสิทธิภาพมากขึ้นโดยให้ศึกษาการจัดเก็บภาษีเป็นรายกลุ่ม (เซ็กเตอร์) อาทิ กลุ่มโลจิสติกส์กลุ่มซื้อมาขายไป กลุ่มซื้อขายทางอินเทอร์เน็ต และให้ทีมวิเคราะห์ลงไปประเมินการจัดเก็บภาษีของแต่ท้องถิ่นทั่วประเทศถึงการจัดเก็บภาษีว่าจะเป็นอย่างไร เพราะแต่ละพื้นที่มีการจัดเก็บและมีจุดเด่นทางธุรกิจที่แตกต่างกัน          ภาคตะวันออกเฉียงเหนือนั้น ในจ.ขอนแก่น เริ่มมีเส้นทางการบินเพิ่มมากขึ้น มีความร่วมมือทางการค้าและการบินกับ สปป.ลาวเวียดนาม และจีน จึงเป็นโอกาสทางการค้า ขณะที่โรงพยาบาลขอนแก่นก็รับลูกค้าลาว กัมพูชาเพิ่มมากขึ้น กลุ่มธุรกิจเหล่านี้ก็น่าจะต้องจ่ายภาษีเพิ่มขึ้น          "เท่าที่เดินทางไปตรวจเยี่ยมสรรพากรในแต่ละภาค พบว่าในปีหน้ามีแนวโน้มการจัดเก็บภาษีดีขึ้นแต่ด้วยการปรับลดภาษีจากนโยบายของรัฐบาล ทั้งในเรื่องภาษีเงินได้นิติบุคคลที่ต้องปรับลดลงเหลือ 20%ในวันที่ 1 ม.ค. 2556 และการปรับโครงสร้างภาษีเงินได้บุคคลธรรมดาที่ปรับลดอัตราสูงสุดจาก 37%เหลือ 35% ที่มีผลในปีภาษี 2556 ทำให้ต้องวางแผนการจัดเก็บภาษีให้ดี ไม่เช่นนั้นจะกระทบต่อการจัดเก็บภาษีในช่วง 1-2 ปีข้างหน้า"นายสาธิต กล่าว          ทั้งนี้ การปรับโครงสร้างภาษีเงินได้บุคคลธรรมดากระทบรายได้รัฐในปีงบประมาณ 2556 ประมาณ2.5 หมื่นล้านบาทส่วนการแยกยื่นภาษีสามีภรรยาที่คาดว่าจะสูญเสียรายได้ 7,000 ล้านบาท และการปรับลดภาษีเงินได้นิติบุคคลจาก 30%เหลือ 20% กระทบต่อการจัดเก็บรายได้กรมช่วง 2 ปีประมาณ 1.5 แสนล้านบาท นอกจากนี้ยังมีมาตรการในการลดหย่อนอื่นๆอาทิ มาตรการช่วยน้ำท่วม ภาษีบ้านหลังแรกรวมแล้วในช่วง 2 ปีรายได้จากภาษีหายไปเกือบ 2 แสนล้านบาท          นายสาธิต กล่าวว่า ถ้ากรมสรรพากรไม่ปรับเปลี่ยนเทคนิคการจัดเก็บภาษีหรือไม่ปรับเปลี่ยนเทคโนโลยีในการจัดเก็บ ก็อาจจะเป็นปัญหา เพราะรัฐบาลชุดนี้ปรับลดภาษีในหลายรายการลง ดังนั้นการจัดเก็บภาษีนับจากนี้ไปต้องสร้างระบบการจัดเก็บที่มีประสิทธิภาพมากขึ้นเชื่อมโยงข้อมูลระหว่างกันให้มากขึ้น โดยได้เสนอแนวทางการปรับปรุงประสิทธิภาพในการจัดเก็บภาษีไปยังกระทรวงการคลังแล้ว          อย่างไรก็ตาม แม้ว่าการปรับโครงสร้างภาษีทั้งนิติบุคคล และบุคคลธรรมดาจะกระทบต่อการจัดเก็บภาษีของกรมสรรพากร แต่เป็นเรื่องที่ต้องดำเนินการเพื่อให้โครงสร้างภาษีของไทยมีระดับใกล้เคียงกับประเทศอื่นเพราะหากภาษีของไทยยังสูงจะเป็นข้อจำกัดในการแข่งขันกับเพื่อนบ้านและเป็นข้อจำกัดในการดึงดูดการลงทุน ซึ่งอัตราภาษีนิติบุคคลที่ลดเหลือ 20%ถือว่าใกล้เคียงกับประเทศในกลุ่มเอเชียแปซิฟิก ขณะที่ภาษีเงินได้บุคคลธรรมดาที่ ปรับลดอัตราลงมาก็ยังสูงกว่ากลุ่มประชาคมอาเซียน